தேர்வுசெய்த ஒரு ஏக்கர் நிலத்தில் 2 சால் உழவு ஓட்டி, 100 கிலோ கனஜீவாமிர்தம் இட வேண்டும். மீண்டும் இரண்டு சால் உழவு ஓட்டி, இரண்டரை அடி அகலத்தில் பார் அமைக்க வேண்டும். இரு பார்களுக்கு இடையில் விதைக்கு விதை ஓர் அடி இடைவெளி இருக்குமாறு வீரிய ரக மக்காச்சோள விதைகளை விதைக்க வேண்டும். ஒரு ஏக்கரில் நடவுசெய்ய 5 கிலோ வீரியரக விதை தேவைப்படும். விதைத்தவுடன் 200 லிட்டர் ஜீவாமிர்தத்தில் 600 மில்லி செறிவூட்டப்பட்ட இ.எம் கரைசலைச் சேர்த்து, பாசன நீரில் கலந்து விட வேண்டும். தொடர்ந்து 3, 7, 13 மற்றும் 15-ம் நாள்களில் பாசன நீருடன் 200 லிட்டர் ஜீவாமிர்தம், 600 மில்லி செறிவூட்டப்பட்ட இ.எம் கரைசல் ஆகியவற்றைக் கலந்து விட வேண்டும்.